Alfa-PvP

Alfa-PvP eli α-Pyrrolidinopentiofenoni (myös α-Pyrrolidiinivalerofenoni) on synteettinen stimulantti ja muuntohuume, joka kehitettiin 1960-luvulla.  Alfa-PvP on kemiallisesti sukua pyrovaleronille, ja se on prolintaanin beta-ketonianalogi. Aineen käyttö aiheuttaa vakavia terveyshaittoja, ja korkein oikeus on luokitellut sen erittäin vaaralliseksi huumausaineeksi. Alfa-PvP on liitetty vuodesta 2018 alkaen yli 70 kuolemantapaukseen Suomessa, joista noin kolmanneksessa aine ilmoitettiin kuolemansyyksi tai siihen myötävaikuttavaksi tekijäksi. Tyypillisesti alfa-PVP on vaaleaa tai valkoista jauhetta tai kidemäistä ainetta. 

Alfa-PvP:n käyttö on lisääntynyt merkittävästi erityisesti pääkaupunkiseudulla ja Lounais-Suomessa 2020-luvulla. Vuonna 2025 tilanne pahentunut erittäin pahaksi koko Suomessa käyttömäärien ja takavarikkomäärien kasvaessa. Tämä on saanut poliisin tehostamaan omaa toimintaansa huumeongelman ratkaisemiseksi. 

Ainetta kutsutaan toisinaan myös kutsumanimellä peukku, joka tulee aineen lyhenteestä PvP. Kotimaisten kielten keskus on kritisoinut nimen käyttöä mediassa, koska se tekee huumeesta viattomamman kuuloisen ja toimii eräänlaisena brändityönä. Englanninkielisiä kutsumanimiä ovat flakka ja gravel. Ruotsissa ja Virossa ainetta kutsutaan zombie-huumeeksi sen psykoottisten vaikutusten takia.

 Käyttö ja vaikutukset 

Alfa-PvP:tä voidaan käyttää nenän limakalvojen tai suun kautta, polttamalla tai höyrystämällä sekä suonensisäisesti. Viime vuosina alfa-PVP:n polttaminen piipulla on ollut yleinen käyttötapa, josta myös käyttäjän erottaa helposti katukuvassa. Aineen vaikutukset ovat hyvin lyhytkestoisia, toisinaan vain 15 minuuttia, ja tarve uudelle annokselle tulee 30–120 minuutin kuluttua. Tämä johtaa pakonomaiseen uudelleenkäyttöön ja nopeasti kehittyvään riippuvuuteen. THL on arvioinut käyttöannokseksi 10 - 25 milligrammaa suun kautta ja 5 - 10 milligrammaa.

Aineen käyttö nostaa verenpainetta ja sykettä sekä aiheuttaa kiihtyneisyyttä, ahdistuneisuutta, unettomuutta, harhaluuloisuutta, outoa käyttäytymistä, paranoidista psykoosia, väkivaltaista käyttäytymistä, sekavuutta ja kognitiivisia ongelmia. Voimakas yksittäinen annos on todettu aiheuttavan useimmilla käyttäjillä arvaamatonta, erittäin väkivaltaista käyttäytymistä sekä vakavaa sekavuutta, äänekkyyttä, kiihtymystä, hallusinaatioita, vainoharhoja ja psykoosia.

 Fyysiset terveyshaitat 

Akuutin myrkytystilan oireina on havaittu sydämen tiheälyöntisyyttä, liikalämpöisyyttä, voimakasta hikoilua, kouristuksia ja lihaskudoksen vaurioita (rabdomyolyysia). Päivystyksessä ja tehohoidossa hoidetaan hengenvaarallisia aivoverenvuotoja, kouristuksia, akuutteja lihasvaurioita, sydäninfarkteja ja hypertermiaa eli elimistön vaarallista lämpötilan kohoamista.

Alfa-PvP:n käyttö, erityisesti polttamalla tai suonensisäisesti, voi aiheuttaa vaikeasti hoidettavia paiseita, jotka keskittyvät usein raajoihin. Paiseet voivat johtaa kudostuhoon ja raajojen amputaatioihin. Lisäksi aineen käyttö voi johtaa veren hyytymisjärjestelmän toimintahäiriöihin ja lihasvaurioihin. Pitkäaikainen käyttö aiheuttaa moninaisia fyysisiä ja psyykkisiä ongelmia, jotka voivat jäädä pysyviksi, vaikka käyttö loppuisikin.

 Psyykkiset vaikutukset 

Alfa-PvP aiheuttaa rajuoireisia psykooseja, joiden hoito on vaikeaa. Vähintään neljäsosa stimulanttipsykoosiin sairastuneista sairastuu myöhemmin skitsofreniaan. Aineen käyttöannokset ovat niin pieniä, että 0,05 grammaa voi olla kerta-annos ja se helposti ylittyy. Pienelläkin väärällä annostuksella käyttäjät saavat herkästi psykoosin.

Alfa-PvP:n on raportoitu aiheuttaneen kuolemantapauksia, ja se on johtanut myös itsemurhiin. Se on myös aiheuttanut kuolemantapauksia, joissa käyttäjä on kuollut aineen aiheuttamaan sydämen vajaatoimintaan.

 Tilanne Suomessa 

Alfa-PvP:tä on esiintynyt Suomessa jo 2010-luvulla. Vuonna 2013 poliisi paljasti huumevyyhdin, jossa levittettiin muunmuassa alfa-PvP:tä helsinkiläisessä yökerhossa MDMA;na.  2025 poliisi sai kiinni rikollisryhmän, joka tilasi Kiinasta Espanjan kautta muuntohuumeita, kuten alfa-PvP:tä ja MDPV:tä Suomeen. 

Alfa-PvP:n käyttö Suomessa yleistyi 2020-luvulla sen jälkeen kun FBI:n johtama operaatio Greenlight oli heikentänyt amfetamiinin saatavuutta. Tilanne on erityisesti pahentunut vuosien 2023-2025 aikana Suomen suurimmissa kaupungeissa, Helsingissä, Espoossa, Turussa ja Tampereella THL:n jätevesiseurannan perusteella.  Alfa-PvP:n ongelmakäyttö on jatkuvaa, mikä heijastuu tasaisina jäämämäärinä jätevesitutkimuksissa viikonpäivästä riippumatta. 

Aine on vallannut katujen stimulanttikaupan amfetamiinilta. Helsingin "Piritorilta" ei tahdo enää saada amfetamiinia, ja kaupungin päiväkeskuksissa todetaan, että Alfa-PvP hallitsee stimulanttimarkkinoita.  Osasyynä heikentyneeseen huumausainetilanteeseen mainitaan se, että Suomessa on laiminlyöty stimulanttiriippuvaisten huumeidenkäyttäjien hoito 

Alfa-PvP:n saatavuus Suomessa on ollut hyvä. Ainetta on tarjolla pikaviestisovellusten myyntiryhmissä sekä pimeän verkon kauppapaikoilla. Hinta on myös laskenut saatavuuden parantuessa.  

Suomessa takavarikoidun alfa-PvP:n pitoisuudet ovat viime vuosina olleet korkeita. Ainetta käyttävät pääasiallisesti ongelmakäyttäjät, ja useamman huumeen sekakäyttö on tavallista. Käyttäjät eivät välttämättä tiedä ostavansa alfa-PvP:tä, sillä sitä voi olla muiden aineiden, esimerkiksi amfetamiinin, jatkeaineena.

 Oikeudellinen luokittelu 
Korkein oikeus totesi ennakkopäätöksessään KKO:2018:76, että alfa-PvP on erittäin vaarallinen huumausaine. Ratkaisu perustui THL:n ja Fimean asiantuntijalausuntoihin, joiden mukaan alfa-PvP on vaarallisuutensa, ominaisuuksiensa, käyttötapojensa ja annostuksensa osalta rinnastettavissa amfetamiiniin, metamfetamiiniin ja metyleenidioksipyrovaleroniin. Ratkaisun mukaan alfa-PvP:n tavanomainen käyttöannos on noin 25 milligrammaa puhdasta ainetta, ja 100,5 grammaa alfa-PvP:tä vastaa noin 800:aa grammaa normaalivahvuista amfetamiinia. Luokittelu erittäin vaaralliseksi huumausaineeksi vaikuttaa rangaistuksen mittaamiseen huumausainerikoksissa.

 Rikollisuus 
Alfa-PvP on ollut osana lukuisissa väkivaltarikoksissa. Pirkanmaan käräjäoikeudessa 2025 elinkautisen murhatuomion saanut raskaana olleen naisen puukottaja sai lisäksi tuomion myös huumausaineen käyttörikoksesta käytettyään alfa-PVP:tä.

Vuonna 2023 Kalasatamassa sattui paljon mediahuomiota saanut kuolementapaus, jossa ihminen menehtyi jäädessään auton alle huumausainekauppojen yhteydessä. Nainen oli lähtenyt Kalasatamaan myymään alfa-PvP:tä sovittuaan kaupat Telegramissa. Tapaus johti lopulta ostajan menehtymiseen jäätyään auton alle. 

Helsingin poliisilaitos raportoi vuonna 2025 jopa yli 700 prosentin kasvua alfa-PVP-takavarikoissa vuodesta 2024. Helsingin poliisin näkemyksen mukaan "Alfa-PVP tuotetaan Suomeen pääasiassa Baltian maista ulkomaalaisten järjestäytyneen rikollisuuden voimin".  Tilanne on pahentunut vuoden 2025 aikana siten, että Itä-Uudenmaan poliisi raportoi kohtaavansa alfa-PvP:n käyttäjiä tehtävillä "edelleen lähes päivittäin". Kesällä 2025 poliisilla oli hieman yli 100 rattijuopumusepäilyä, joissa kuljettaja oli käyttänyt alfa-PVP:tä.  Poliisi kertoi myös uudesta ilmiöstä, jossa huumetta on tuotu maahan ja sen markkinointiin on panostettu tekemällä eri värisiä ja eri makuisia huumausaine-eriä, jotka voidaan hinnoitella kysynnän mukaan.

 Rikollisorganisaatiot maahantuojina 
Vuonna 2024 Itä-Uudenmaan poliisi tiedotti, että on tutkinut vuosina 2022-2023 laajaa puolalaisjohtoista järjestäytynyttä rikollisryhmää operaatio Sunsetin yhteydessä. Tämän tapauksen yhteydessä Suomeen on tuotu poliisin mukaan muiden huumeiden lisäksi noin 20 kiloa alfa-PvP:tä/alfa-PHP:tä.  Esitutkinnassa poliisi selvitti, että epäilty aikoi valmistaa Keravalla 25kg erästä lähtöainetta (2-bromovalerophenone), käyttövalmista alfa-PvP:tä, jota olisi muodostunut noin 12 kiloa. Tapauksen yhteydessä oli valmistettu alfa-PHP:tä asunnossa Keravalla.

Vuoden 2025 lopulla tiedotettiin poliisin ja Tullin yhdessä tutkimaa laajaa kansainvälistä, pääasiallisesti virolaisista henkilöistä koostuvaa, järjestäytynyttä rikollisryhmää joka salakuljetti Suomeen satoka kiloja erilaisia huumausaineita, josta merkittävä määrä alfa-PvP:tä. Takavarikkoon jäi noin 12 kiloa alfa-PvP:tä mutta sitä epäillään levitetyn lähes 200 kiloa.  Poliisin arvio alfa-PvP:n maahantuontiportaan hinnasta oli 40€/g ja katukauppahinnasta 160€/g. 

 Vaikutukset terveydenhuoltoon 

Alfa-PvP:n käytön lisääntyminen kuormittaa terveydenhuoltoa päivittäin. Stimulanttipsykoosien hoito on vaikeaa, mikä kuormittaa erikoissairaanhoitoa sekä lisää pitkäaikaisen psykiatrisen hoidon tarvetta. Yhä useamman asiakkaan elämänhallinta on romahtanut aineen vuoksi. Alfa-PvP ei johda ainoastaan riippuvuuteen, vaan usein myös kodittomuuteen, rikollisuuteen ja ennenaikaiseen kuolemaan.

Sopivia hoitokeinoja ei ole riittävästi tarjolla. Huumeriippuvuuksiin tarjotaan lähinnä opioidikorvaushoitoa, vaikka vaikuttavia psykososiaalisia hoitoja olisi myös stimulanttiriippuvuuksiin. Laitoshoitoon ei pääse eikä avohoitoa ole tarjolla, vaikka asiakas olisi motivoitunut hoitoon.  Vuonna 2025 tilanne on Helsingin seudulla niin paha, että Helsingin kaupunki palkkaa lisää työntekijöitä ja pyrkii tarjoamaan jonotonta huumevieroitusta ja kuntoutusta sitä haluaville.  Lisäksi huumeen aiheuttamien ongelmien ratkomiseen budjetoitiin vuodelle 2026 kaksi miljoonaa euroa.  Helsingin ensihoito on raportoinut huumetehtävien kasvaneen hieman ja alfa-PvP:n nousseen selvästi esiin vuonna 2025. 

 Kansainvälinen tilanne 

Euroopan huumeviraston vuonna 2015 tekemän riskinarvioinnin mukaan alfa-PvP oli liitetty vuosien 2011-2015 välillä Euroopassa vajaaseen 200 akuuttiin myrkytystapaukseen ja yli sataan kuolemantapaukseen. Näistä 20 prosentissa aine ilmoitettiin kuolemansyyksi tai siihen myötävaikuttavaksi tekijäksi.

Takavarikkotietojen mukaan ainetta tuodaan Eurooppaan jauhemuodossa suuressa mittakaavassa pääosin Kiinasta. Lisäksi Euroopasta, myös Suomesta, on löytynyt laitonta valmistusta. Huumausaineiden valmistamiseen liittyviä laboratorioita on tavattu tavallisista asuinkäytössä olevista asuinhuoneistoista. Alfa-PvP:n valmistamiseen liittyy erityisiä turvallisuusriskejä lähtöaineiden  syövyttävyyden, syttyvyyden, höyrystyvyyden ja happoisuuden takia.

 Katso myös 
 Α-Pyrrolidinopentiotiofenoni
 MDPV

 Lähteet 

 Aiheesta muualla 
Lääkäri varoittaa petollisesta muuntohuumeesta  Turun Sanomat 27.11.2014.
Luokka:Katinonit